న్యూఢిల్లీ : పాన్ కార్డుల జారీకి ఆధార్ తప్పనిసరి అని కేంద్ర ప్రభుత్వం మరోసారి స్పష్టం చేసింది. శాశ్వత ఖాతా సంఖ్య (పాన్) కార్డుల నకిలీని నిరోధించడం ఆధార్ అనుసంధానంతోనే సాధ్యమవుతుందని సుప్రీంకోర్టుకు తెలిపింది. దేశవ్యాప్తంగా నకిలీ పాన్ కార్డులకు కళ్ళెం వేసేందుకే ఈ నిర్ణయం తీసుకున్నట్లు పేర్కొంది.పాన్ కార్డుల జారీ విధానం సందేహాస్పదంగా ఉందని సుప్రీంకోర్టు దృష్టికి ప్రభుత్వం తీసుకెళ్ళింది. అదే సమయంలో ఆధార్ జారీ విధానం పటిష్ఠంగా, సురక్షితంగా ఉందని పేర్కొంది. వ్యక్తుల గుర్తింపును తారుమారు చేయడానికి ఆధార్ విధానంలో సాధ్యం కాదని వివరించింది. ఆధార్తో అనుసంధానం చేయడం వల్ల పేదలు, పింఛనుదారులకు ప్రభుత్వం అందజేస్తున్న పథకాల్లో రూ.50 వేల కోట్లు ఆదా అయినట్లు తెలిపింది. సుమారు 10 లక్షల పాన్ కార్డులు రద్దయినట్లు చెప్తూ, 113.7 కోట్ల ఆధార్ కార్డులను జారీ చేసినప్పటికీ కనీసం ఒకరికైనా రెండు కార్డులు జారీ అయిన సందర్భం కనిపించలేదని వివరించింది. నల్లధనాన్ని, ఉగ్రవాదానికి అందుతున్న నిధులను కట్టడి చేయాలంటే ఆధార్ సమర్థవంతమైన సాధనమని తెలిపింది. వ్యక్తి గుర్తింపును ఎట్టి పరిస్థితుల్లోనూ నకిలీ చేయడానికి వీల్లేని పటిష్ఠమైన, భద్రతగల విధానమే ఆధార్ అని స్పష్టం చేసింది.
newdhilly : pan kaardula jaareeki adhar tappanisari ani kendra prabhutvam marosari spashtam chesindi. saashwata khata sankhya (pan) kaardula nakileeni nirodhinchadam adhar anusandhaanamthone saadhyamavutundani supreenkortuku telipindi. desavyaaptamgaa nakili pan kaardulaku kallem vesenduke ee nirnayam teesukunnatlu perkondi.pan kaardula jaarii vidhaanam sandehaaspadamgaa undani supreenkortu drushtiki prabhutvam teesukellindi. adhe samayamlo adhar jaarii vidhaanam patishtamgaa, surakshitamgaa undani perkondi. vyaktula gurtimpunu taarumaaru cheyadaaniki adhar vidhaanamlo saadhyam kaadani vivarinchindi. aadhaartho anusandhaanam cheyadam valla pedalu, pinchanudaarulaku prabhutvam andajestunna pathakaallo roo.50 vela kotlu aadaa ayinatlu telipindi. sumaru 10 lakshala pan kaardulu raddayinatlu cheptuu, 113.7 kotla adhar kaardulanu jaarii chesinappatiki kaneesam okarikaina rendu kaardulu jaarii ayina sandarbham kanipinchaledani vivarinchindi. nalladhanaanni, ugravaadaaniki andutunna nidhulanu kattadi cheyalante adhar samarthavantamaina saadhanamani telipindi. vyakti gurtimpunu etty paristhitulloonuu nakili cheyadaaniki veelleni patishtamaina, bhadratagala vidhaaname adhar ani spashtam chesindi.